Old Mutual se Moyo het ook hiér koppe gestamp | Netwerk24
Deur Hanlie Stadler 24 Mei 2019 16:37
Peter Moyo (55), wat Vrydag as uitvoerende hoof van Old Mutual geskors is, het al vantevore 'n uitval gehad met sy direksies.
Daar was ook al vantevore vrae oor transaksies waarby hy betrokke was.
Moyo se skorsing hou verband met sy belange in NMT Capital, 'n beleggingsbeheerfirma waarvan hy 'n stigter en direkteur is. Old Mutual Life Assurance het voorheen 'n lening van R291 miljoen aan NMT toegestaan.
Dié belangebotsing is aan aandeelhouers verklaar toe Old Mutual in 2018 genoteer het (ná die ontknoping van Old Mutual plc) en daar was protokolle oor hoe dit bestuur moes word.
Trevor Manuel, voorsitter van Old Mutual, het Vrydag op die groep se jaarvergadering gesê meningsverskille oor hoe die belangebotsings bestuur word, het ontstaan.
In 2016, toe Moyo voorsitter van Vodacom se direksie was, het hy deur die einste NMT Capital 'n groot belang in die selfoonfirma probeer bekom. Die transaksie het egter deur die mat geval. Hy was vanaf 2009 tot 2017 Vodacom se voorsitter.
In 2007 het hy ná slegs twee jaar in die pos as uitvoerende hoof van Alexander Forbes bedank. Hy het self toegegee dat hy en die direksie vasgesit het, hoewel nooit bekend gemaak is waaroor nie.
Daar was wel sprake dat dit gehandel het oor die direksie se inmenging in sy rol as uitvoerende hoof.
Moyo, 'n Zimbabwiër, het in dié land by KPMG as geoktrooieerde rekenmeester gekwalifiseer. Hy werk sedert die 1990's in Suid-Afrika, waar hy ook geakkrediteer is as geoktrooieerde rekenmeester.
Hy het by EY (voorheen bekend as Ernest & Young) as ouditeur gewerk voordat hy in 1997 by Old Mutual begin werk het.
Moyo was al direkteur van verskeie Suid-Afrikaanse firmas, ook Telkom, Transnet, Liberty en Nedbank.